આખો મામલો રહસ્યમય એટલા માટે બન્યો કે કેનેડીની હત્યાના બે જ દિવસ પછી ઓસવાલ્ડની પણ હત્યા થઈ ગઈ. એક નાઇટક્લબના માલિક જેક રુબીએ હત્યા કરી હતી, તેથી સૌએ માની લીધું કે ઓસવાલ્ડની પાછળ કોણ છે તે રહસ્ય ક્યારેય બહાર ના આવે તે માટે તેને એલિમિનેટ કરી દેવાયો છે. જેક રુબી પાછળ પણ કોઈ મોટી તાકાત હશે તેવું તપાસ પંચને લાગ્યું નહોતું. પ્રથમ તપાસ પંચે અહેવાલ આપ્યો હતો કે ઓસવાલ્ડ અને રુબી બંનેએ પોતપોતાના કારણોસર એકલા હાથે હત્યાઓ કરી હતી. આ એક યોગાનુયોગ હતો અને કોઈ મોટું કાવતરું નહોતું, પણ અમેરિકાની પ્રજા આજ સુધી તે વાત માનવા તૈયાર નથી.